
Maksātnespējas procesa administratorei
/Administrators/
Paziņošanai e-adresē


Par maksātnespējas procesa administratores /Administrators/ rīcību
[bookmark: OLE_LINK2]/SIA "Nosaukums A"/ maksātnespējas procesā

Ar /tiesas nosaukums/ /datums/ spriedumu lietā /lietas numurs/ pasludināts /SIA "Nosaukums A"/, /reģistrācijas numurs/, (turpmāk – Parādnieks) maksātnespējas process. Par Parādnieka maksātnespējas procesa administratoru iecelta /Administrators/, /amata apliecības numurs/, (turpmāk – Administratore). Ieraksts maksātnespējas reģistrā izdarīts /datums/.
Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.
[bookmark: _Hlk105416397]Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp maksātnespējas procesa administratoru uzraudzību.
Maksātnespējas kontroles dienests, pamatojoties uz Maksātnespējas likuma 174.2 panta pirmās daļas 9. punktu, 2026. gada 23. janvārī veica pārbaudi Administratores prakses vietā Parādnieka maksātnespējas procesā (turpmāk – Pārbaude), kuras ietvaros konstatēti turpmāk norādītie apstākļi, kas ietekmējuši Parādnieka maksātnespējas procesa efektīvu un likumīgu norisi.
[bookmark: _Hlk105758200][1] Par administratores rīcību, savlaicīgi nepārliecinoties par mantas piederību situācijā, kad pastāvēja pretrunas starp dokumentos ietverto un mutiski sniegto informāciju, konstatēti turpmāk minētie apstākļi.
No Parādnieka kreditora /pers. A/ kreditora prasījuma pamatā esošā 2019. gada 3. decembra aizdevuma līguma (turpmāk – Aizdevuma līgums) 8.1. punkta izriet, ka Parādniekam piederēja dārgakmens "Emeralds-Berils" (turpmāk – dārgakmens) (1,26 kg smags 26 160 000 USD vērtībā), kas tika ieķīlāts no Aizdevuma līguma izrietošo parādsaistību nodrošināšanai. Lai gan ar 2020. gada 29. jūlija vienošanos minētais ķīlas priekšmets aizdevuma nodrošināšanai ir mainīts, dārgakmeni aizstājot ar galvojumu, tomēr minētais pats par sevi nemaina dārgakmens piederību.
Savukārt no Parādnieka maksātnespējas procesā sagatavotā mantas pārdošanas plāna, kā arī Pārbaudē sniegtās informācijas neizrietēja, ka Administratore būtu konstatējusi un pārņēmusi Parādniekam piederošo dārgakmeni. Līdz ar to Administratorei pēc Pārbaudes tika pieprasīti paskaidrojumi, nolūkā pārliecināties, vai un kādas darbības Administratore veikusi, lai pārņemtu šo dārgakmeni vai arī pārliecinātos, ka tas nav Parādnieka īpašumā.
2026. gada 4. marta paskaidrojumos (turpmāk – Pirmie paskaidrojumi) Administratore norādīja, ka, lai pārliecinātos par Parādnieka mantas sastāvu, Administratore ir veikusi Parādnieka pārstāvju nodoto Parādnieka dokumentu par laika periodu 2021., 2022., 2023., 2024. gadu un mantas inventarizāciju. Parādnieka dokumentos, tai skaitā, pamatlīdzekļu sarakstā un gada pārskatos netika konstatēts Parādniekam piederošs dārgakmens. Par Parādnieka mantas sastāvu Administratore pārliecinājusies pēc dokumentācijas pārņemšanas, kā arī pēc rakstisku un mutisku atbilžu saņemšanas no Parādnieka pārstāvjiem. Parādniekam piederošās mantas sastāvs ir fiksēts mantas pārdošanas plānā, kas sagatavots ievērojot dokumentu un mantas inventarizācijā konstatēto un secināto. Administratore norādīja, ka nav tiesīga iekļaut mantas pārdošanas plānā to, kas nav atspoguļots grāmatvedības dokumentos un/ vai reāli nepastāvētu dabā un nebūtu atsavināms kreditora kopuma interesēm un to prasījumu segšanai. Administratore norādīja, ka no Parādnieka pārstāvju paskaidrojumiem un uzrādītajiem dokumentiem tika secināts, ka Parādnieks neizpildīja nomaksas pirkuma līgumu par dārgakmens iegādi, tādējādi šo dārgakmeni neieguva savā īpašumā. Ievērojot to, ka dārgakmens nepieder Parādniekam, proti, tas nav Parādnieka īpašums, Administratore uzskata, ka viņai nebija nepieciešamības to apsekot dabā, tā kā konkrētais dārgakmens ir citai personai piederoša manta.
Ņemot vērā Pirmajos paskaidrojumos Administratores sniegto informāciju, Maksātnespējas kontroles dienests pieprasīja papildu paskaidrojumus, lūdzot iesniegt minēto nomaksas pirkuma līgumu un citus pierādījumus, kas apliecina dārgakmens piederību trešajai personai.
Administratore 2026. gada 24. marta paskaidrojumos (turpmāk – Otrie paskaidrojumi) norādīja, ka, ņemot vērā, ka Parādnieka pārstāvju nodotajos dokumentos netika konstatēts dārgakmens atsavināšanas līgums, bet minēto informāciju Administratore ieguva no kreditora /pers. A/ pārstāves /pers. B/ sniegtās informācijas un Parādnieka pārstāvja /pers. C/ paskaidrojumiem, tad Administratore 2026. gada 18. martā nosūtīja pieprasījumu Parādnieka pārstāvjiem. Administratore norādīja, ka nepieciešamības gadījumā lūgs kreditoru /pers. A/ precizēt Aizdevuma līgumā norādītās ķīlas statusu. Uz Otro paskaidrojumu sniegšanas brīdi Parādnieka pārstāvji nebija snieguši atbildi, tāpēc Administratore apņēmās informēt Maksātnespējas kontroles dienestu, tiklīdz viņa saņems pieprasīto informāciju.
Pārbaudot Elektroniskās maksātnespējas uzskaites sistēmā (turpmāk – EMUS) pieejamo informāciju, konstatēts, ka Parādnieka pārstāvis atbildi Administratorei sniedzis 2026. gada 31. martā, pievienojot tai 2019. gada 20. novembra dārgakmens pirkuma līgumu, kas noslēgts starp Parādnieku un ar Parādnieku saistīto Polijas uzņēmumu /Nosaukums B/ Parādnieka pārstāvis paskaidrojis, ka 2019. gada 20. novembrī starp Parādnieku un Polijas uzņēmumu /Nosaukums B/ tika noslēgts pirkuma līgums, ar kuru Parādnieks iegādājās kustamu mantu – dārgakmeni. Ievērojot, ka pircējs savas ar pirkuma līgumu uzņemtās saistības nespēja izpildīt un pirkuma maksu līgumā noteiktajā termiņā nebija samaksājis, pirkuma līgums zaudēja spēku un dārgakmens pārgāja atpakaļ Polijas uzņēmuma /Nosaukums B/ īpašumā. Parādnieka pārstāvis norādījis, ka pēc viņa rīcībā esošās informācijas Polijas uzņēmums /Nosaukums B/ dārgakmeni ieķīlājis Parādnieka kreditoram /pers. A/.
[2] Par Administratores rīcību, vispusīgi neveicot Parādnieka valdes rīcības izvērtēšanu saistībā ar iespējamu zaudējumu nodarīšanu, konstatēti turpmāk minētie apstākļi.
[2.1] Parādnieks saņēma aizdevumu no kreditora /pers. A/ kopumā 4 500 000 euro apmērā. Paredzot to izmantot tikai un vienīgi /"Nosaukums C"/ un /"Nosaukums D"/ sistēmu attīstībai un ar to saistītu pasākumu vai pakalpojumu organizēšanai.
Maksājumu platformas /"Nosaukums D"/ attīstībā Parādnieks bija ieguldījis ievērojamus naudas līdzekļus – 3 468 359 euro.[footnoteRef:1] Neskatoties uz ievērojamo bilances vērtību, maksātnespējas procesa ietvaros, Administratorei veicot šī aktīva atsavināšanu, iegūti naudas līdzekļi tikai 1000 euro apmērā. [1:  Parādnieka vērtīgākā aktīva – maksājumu platformas /"Nosaukums D"/ bilances vērtība.] 

Vienlaikus Parādnieks daļu no saņemtajiem naudas līdzekļiem aizdevumu veidā izsniedza saistītajiem uzņēmumiem[footnoteRef:2] – kopumā 1 502 590,25 euro apmērā. [2:  Polijas uzņēmums /Nosaukums B/ un Luksemburgas uzņēmums /Nosaukums E/ bija saistīti ar Parādnieka – tie ir vienas grupas uzņēmumi, kurus pārstāv vienas un tās pašas personas – /pers. C/ un /pers. D/.] 

Proti, 2019. gada 27. decembrī un 2021. gada 9. februārī Parādnieks noslēdza aizdevuma līgumus ar Polijas uzņēmumu /Nosaukums B/  par, attiecīgi, 1 100 000 euro un 9 500 euro aizdevumu. Šo abu aizdevumu mērķis bija aizņēmēja saimnieciskās darbības veikšana, attīstība un uzlabošana. Savukārt laikposmā no 2021. gada 11. februāra līdz 2021. gada 2. novembrim Parādnieks papildus izsniedza 43 090,25 euro šī Polijas uzņēmuma /Nosaukums B/ saistību refinansēšanai.[footnoteRef:3] [3:  Parādnieks aizdeva 43 090,25 euro Polijas uzņēmuma /Nosaukums B/ parādsaistību segšanai pret citu uzņēmumu (/SIA "Nosaukums F"/), proti, šī parāda refinansēšanai (2021. gada 11. februāra 10 000 euro aizdevums; 2021. gada 6. maija 10 000 euro aizdevums; 2021. gada 29. jūnija 10 000 euro aizdevums; 2021. gada 2. novembra 13 090,25 euro aizdevums).] 

Tāpat 2020. gada 16. novembrī Parādnieks noslēdza aizdevuma līgumu ar Luksemburgas uzņēmumu /Nosaukums C/ par 350 000 euro aizdevumu. Aizdevumu mērķis bija palielināt aizņēmēja apgrozāmos līdzekļus, lai saņemtu maksājumu iestādes licenci.
[bookmark: OLE_LINK1]Aizdevums Polijas uzņēmumam /Nosaukums B/. pamatots ar to, ka šim Polijas uzņēmumam bija licences finanšu pakalpojumu sniegšanai. Parādnieks vēlējās tur izmantot izstrādes procesā esošo maksājumu platformu /"Nosaukums D"/. Savukārt aizdevums Luksemburgas uzņēmumam /Nosaukums E/ pamatots ar šī uzņēmuma vēlmi Luksemburgā iegūt licenci, kas, attiecīgi, ietekmētu Parādnieka izstrādātās maksājumu platformas izmantošanu tur.
/Nosaukums B/ un /Nosaukums E/ izsniegtie aizdevumi nav atmaksāti un to atgūšana maksātnespējas procesa ietvaros ir apgrūtināta. Minētais saistīts ar apstākli, ka Luksemburgas uzņēmums /Nosaukums E/ aktīvu darbību neveic un tam nav naudas līdzekļu, savukārt Polijas uzņēmuma /Nosaukums B/ naudas līdzekļi ir arestēti Polijā notiekošā kriminālprocesa ietvaros saistībā ar šīs Polijas finanšu iestādes noziedzīgi iegūtu līdzekļu legalizācijas novēršanas pārkāpumiem[footnoteRef:4]. [4:  Naudas līdzekļi pārskaitīti neidentificētam subjektam – no Polijas tiesā iesniegtās apelācijas sūdzības kriminālprocesa ietvaros izriet, ka minētais bija iespējams tāpēc, ka šis uzņēmums vienu bankas kontu padarīja pieejamu daudzām personām un piedāvāja naudas līdzekļu jaukšanas pakalpojumu tādā veidā, ka kļuva neiespējami izsekot finanšu plūsmām, kas ir naudas atmazgāšanas būtība.
Minētajā kriminālprocesā pirmā instance ar 2025. gada 13. janvāra spriedumu ir attaisnojusi /Nosaukums B/, /pers. C/ un /pers. D/, bet 2025. gada 11. februārī ir iesniegta apelācijas sūdzība. Par tālāku šīs tiesvedības virzību Maksātnespējas kontroles dienestam šī lēmuma sagatavošanas brīdī nav informācijas.] 

[2.2] Saistībā ar šiem debitoru parādiem Administratore 2024. gada 16. augustā nosūtīja pretenzijas Polijas uzņēmumam /Nosaukums B/ un Luksemburgas uzņēmumam /Nosaukums E/. 
Ar 2025. gada 3. jūlija paziņojumu Maksātnespējas likuma 81. panta kārtībā Administratore informēja kreditorus par nodomu cedēt šos debitoru parādus. Minētais saistīts ar apstākli, ka uzņēmumiem nav naudas līdzekļu un tiesvedības citās valstīs nebūtu lietderīgas. Proti, Luksemburgas uzņēmuma /Nosaukums E/ pēdējais finanšu gada pārskats iesniegts par 2023. gadu, uzņēmuma kopējie aktīvi 62 604 euro, bet parādsaistības 129 607 euro, tiesvedība būtu uzsākama Luksemburgā, uzņēmums saimniecisko darbību ir pārtraucis un parāda atgūšana faktiski ir neiespējama un pārredzamā un prognozējamā nākotnē ir vērtējama kā neiespējama. Savukārt Polijas uzņēmumam /Nosaukums B/ pēdējais finanšu gada pārskats iesniegts par 2020. gadu. Uzņēmums saimniecisko darbību neveic, izredzes atgūt arestētos naudas līdzekļus ir vērtējamas piesardzīgi un laika periods nav prognozējams. Tiesvedība būtu uzsākama Polijā un parāda atgūšana faktiski ir neiespējama un pārredzamā un prognozējamā nākotnē ir vērtējama kā neiespējama. Līdz ar to Administratore piedāvāja cedēt šīs prasījuma tiesības, sludinājumus ievietojot administratori.lv mājaslapā, pārdodot tam, kurš piedāvā augstāko maksu.[footnoteRef:5] [5:  Nosakot, ka minimālā maksa Luksemburgas uzņēmuma /Nosaukums E/ parādam būtu 17 500 euro, bet Polijas uzņēmuma /Nosaukums B/  parādam – 55 000 euro. Ja šādas summas neviens nepiedāvātu, tad atkārtoti sludinājumi par brīvu cenu.] 

Tomēr kreditori iebilda par šo Administratores sākotnēji piedāvāto cesijas piedāvājumu.
2025. gada 7. jūlijā tika saņemti kreditora /pers. A/ iebildumi. Tie pamatoti ar apstākli, ka, lai gan debitoru amatpersonas ir Parādnieka pārstāvji, Administratore gada laikā nav spējusi iegūt informāciju no Luksemburgas uzņēmuma /Nosaukums E/. Tāpat norādīts uz Luksemburgas uzņēmuma /Nosaukums E/ akcijām (kapitāldaļām) 350 000 euro apmērā, kuras iemaksātas naudā un kuras var atsavināt likumā noteiktajā kārtībā vēršoties ar prasību pret uzņēmumu Latvijā nevis Luksemburgā, un saņemt Eiropas izpildu rīkojumu. Attiecībā uz Polijas uzņēmumu /Nosaukums B/ kreditora ieskatā Administratore balstās tikai uz pieņēmumiem, jo viņas rīcībā nav konkrētas informācijas par kriminālprocesā arestētajiem naudas līdzekļiem. Kreditors uzskata, ka Administratore nav pamatojusi, kāpēc nav ceļamas prasības Latvijā, bet gan Luksemburgā un Polijā, un kas traucē pēc tam Administratorei saņemt Eiropas izpildu rīkojuma apstiprinājumu spriedumam un nodot piedziņai.
2025. gada 8. jūlijā saņemti kreditora /Nosaukums G/ iebildumi. Tie pamatoti ar to, ka Parādnieka amatpersonas ar sabiedrības mantu (naudas līdzekļiem), iespējams, nav rīkojušās kā krietns un rūpīgs saimnieks, tādēļ /Nosaukums G/ lūdza Administratori sniegt atbildes uz šādiem jautājumiem: 
1) sniegt izvērtējumu par darījumu atbilstību Parādnieka interesēm un izvērtējumu par iespējamās prasības celšanu tiesā pret juridiskās personas pārvaldes institūciju locekļiem par viņu nodarīto zaudējumu atlīdzību; 
2) izvērtēt un informēt par to, vai šādu aizdevuma līgumu slēgšanā nav saskatāms pamats vērsties Valsts policijā kriminālprocesa uzsākšanai par sabiedrības novešanu līdz maksātnespējai, ievērojot, ka novešana līdz maksātnespējai var izpausties arī aizdevumu izsniegšanā.
Administratore, ņemot vērā iebildumus, neveica prasījuma tiesību atsavināšanu, tomēr par turpmāko rīcību kreditorus neinformēja.[footnoteRef:6] [6:  Par minēto Maksātnespējas kontroles dienests, izskatot sūdzību, ar 2025. gada 13. oktobra lēmumu /numurs/ atzina Administratores rīcībā pārkāpumu (nepaziņojot kreditoriem par kreditoru izteikto iebildumu ņemšanu vērā un atteikšanos no nodoma cedēt prasījuma tiesības, Administratore nav ievērojusi Maksātnespējas likuma 83. panta 1. punkta prasības).] 

Papildus 2025. gada 4. septembrī Administratore un Polijas debitors /Nosaukums B/ noslēdza vienošanos, paredzot, ka gadījumā, ja Polijas tiesas atbrīvos naudas līdzekļus no apķīlājuma, tie visi tiks pārskaitīti Parādniekam.
[2.3] Vienlaikus Administratores sniegtajā informācijā konstatējama ilgstoša nenoteiktība un nekonsekvence – dažādos laika posmos sniegti atšķirīgi skaidrojumi par plānotajām darbībām attiecībā uz debitoru parādu piedziņu un valdes locekļu atbildības izvērtēšanu, par ko liecina turpmāk minētais.
[2.3.1] 2025. gada 15. septembra Maksātnespējas kontroles dienestam adresētajos paskaidrojumos uz sūdzību[footnoteRef:7] Administratore norādīja, ka gatavo prasības pieteikumu tiesai Luksemburgas uzņēmuma /Nosaukums E/ parāda atgūšanai. Savukārt Pārbaudē Administratore norādīja, ka attiecībā uz šo debitoru šobrīd aktīvas darbības neveic, jo pēc pēdējās informācijas uzņēmums aktīvu darbību neveic un tam nav naudas līdzekļu. Vienlaikus Administratore Pārbaudē apliecināja, ka plāno to pārskatīt vēlreiz. Saistībā ar Polijas uzņēmumu /Nosaukums B/   Administratore Pārbaudē norādīja, ka plāno gaidīt Polijas tiesas spriedumu, jo pastāv iespēja saņemt naudas līdzekļus. [7:  Parādnieka nenodrošinātā kreditora /pers. A/ pilnvarotās pārstāves /pers. B/ 2025. gada 3. augusta sūdzība.] 

Vēlāk, Pirmajos paskaidrojumos, Administratore norādīja, ka attiecībā uz Luksemburgas uzņēmumu /Nosaukums E/ ir nolēmusi nevērsties tiesā ar prasību pret šo debitoru, bet vērsties tiesā ar prasību pret bijušajiem Parādnieka valdes locekļiem.
[2.3.2] Arī attiecībā par Parādnieka izpildinstitūciju atbildības un darījumu izvērtējumu Administratores viedoklis ir mainījies.
Proti, Pārbaudē Administratore norādīja un arī Administratores 2025. gada 15. septembra Maksātnespējas kontroles dienestam adresētajos paskaidrojumos uz sūdzību norādīts, ka  Administratore nav konstatējusi Parādnieka apzinātu novešanu līdz maksātnespējai vai izpildinstitūcijas pienākumu nepildīšanu kā krietnam un rūpīgam saimniekam. Vienlaikus norādīja, ka tuvākajā laikā plāno vēlreiz visu izvērtēt un, iespējams, celt prasību. Minētais saistīts gan ar /SIA "Nosaukums H"/ 2026. gada 13. janvāra ziņojumu (turpmāk – zvērināta revidenta ziņojums), ko varētu izmanto pamatošanai, gan arī ar maksājumu platformas /"Nosaukums D"/ pārdošanas cenu. Uz Pārbaudes veikšanas laiku Administratorei bija skaidrs, ka to neizdosies pārdot par ieguldījumiem samērīgu summu.
Līdzīgu nostāju Administratore paudusi arī kreditoram /Nosaukums G/ 2026. gada 29. janvārī sniegtajā rakstveida atbildē uz 2025. gada 8. jūlija iebildumiem.[footnoteRef:8] [8:  Pārbaudē Administratore paskaidroja, ka saistībā ar /Nosaukums G/ iebildumos uzdotajiem jautājumiem pieņēma, ka šo situāciju izrunājusi kreditoru sapulcē, tāpēc līdz Pārbaudei netika sniegta konkrēta rakstiska atbilde.
2026. gada 29. janvāra atbildē norādīts, ka attiecībā uz Parādnieka pārstāvju rīcību Administratore sākotnēji pirmšķietami nekonstatēja tiesību aizskārumu vai prettiesisku rīcību. Par savu viedokli Administratore informēja kreditorus, t.sk. /Nosaukums G/ pārstāvi, arī 2025. gada 10. jūlija kreditoru sapulcē. Bet, ievērojot to, ka zvērinātu revidentu kompānija veica Parādnieka grāmatvedības, t.sk. izsniegto un saņemto aizdevumu pārbaudi, un 2026. gada 13. janvārī izsniedza Administratorei savu atzinumu, tad Administratore tuvākajā laikā veiks padziļinātu situācijas izpēti un pieņems lēmumus par turpmāko rīcību, par ko informācija kreditoriem tiks sniegta Maksātnespējas likuma 81. pantā noteiktā kārtībā.] 

Savukārt pēc Pārbaudes un Maksātnespējas kontroles dienesta paskaidrojumu pieprasījuma Administratore pamatu prasības celšanai bija saskatījusi, jo Pirmajos paskaidrojumos norādīja, ka, ņemot vērā, ka aizdevumi izsniegti par lielām summām bez nodrošinājuma saistītam uzņēmumam, un to atgūšana (piedziņa) šobrīd ir apgrūtināta, Administratore ir izvērtējusi Parādnieka pārstāvju kā bijušo valdes locekļu atbildību par noslēgtajiem darījumiem un gatavo prasību pret Parādnieka valdes locekļiem par solidāru Parādniekam nodarīto zaudējumu atlīdzināšanu.
2026. gada 17. martā Administratore cēlusi tiesā prasību pret Parādnieka pārstāvjiem par zaudējumu piedziņu un prasības nodrošināšanu. Prasības pieteikumā Administratore lūgusi piedzīt zaudējumus 4 969 949,25 euro apmērā, ko veido aizdevumi Polijas uzņēmumam /Nosaukums B/ un Luksemburgas uzņēmumam /Nosaukums E/, kā arī zaudējumi 3 467 359 euro apmērā, kas ir maksājumu platformas /"Nosaukums D"/ izveidē ieguldītie līdzekļi, no kuriem atņemti atsavināšanas gaitā iegūtie 1000 euro. Administratores ieskatā Parādnieka pārstāvjiem bija jārēķinās ar to, ka straujā informācijas tehnoloģiju jomas attīstība un arvien jaunu inovāciju un risinājumu ienākšana tirgū nepabeigto un izstrādes stadijā esošo maksājumu platformu nepadarīs par ko iekārojamu, unikālu un attīstāmu, bet gan drīzāk par laikam un pieprasījumam neatbilstošu produktu. Tādējādi Administratores ieskatā nav attaisnojama milzīgo ieguldījumu investēšana šādas platformas radīšanā.
Vienlaikus prasības pieteikumā nav norādīts uz aizdevumu izsniegšanu saistītajiem uzņēmumiem kā kreditora /pers. A/ aizdevumam pretēju rīcību.
[3] Par Administratores rīcību, vispusīgi un savlaicīgi neizvērtējot Parādnieka valdes rīcību saistībā ar iespējamu novešanu līdz maksātnespējai, konstatēti turpmāk minētie apstākļi.
[3.1] 2025. gada 7. jūlija kreditora /pers. A/ iebildumos par debitoru parādu cesiju norādīts, ka Parādnieku pārstāvji, izsniedzot aizdevumus sev radnieciskajiem uzņēmumiem (Luksemburgas uzņēmumam /Nosaukums E/ un Polijas uzņēmumam /Nosaukums B/), ne tikai izmantojuši kreditora izsniegto aizdevumu ne tam paredzētajam mērķim, par ko paredzēta kriminālatbildība Krimināllikuma 177. panta trešajā daļā, bet ar šo rīcību noveduši Parādnieku līdz maksātnespējai un radījuši Parādniekam zaudējumus 1 605 800 euro apmērā (ņemot vērā, ka aizdevumi nav atgūstami).
Arī /Nosaukums G/ savos 2025. gada 8. jūlija iebildumos par debitoru parādu cesiju lūdza Administratori cita starpā izvērtēt un informēt par to, vai šādu aizdevuma līgumu slēgšanā nav saskatāms pamats vērsties Valsts policijā kriminālprocesa uzsākšanai par sabiedrības novešanu līdz maksātnespējai, ievērojot, ka novešana līdz maksātnespējai var izpausties arī aizdevumu izsniegšanā.
[3.2] Attiecībā uz vēršanos tiesībaizsardzības iestādēs Administratore Pārbaudē paskaidroja,  ka sākotnēji nav konstatējusi konkrētu pamatu. Tomēr plāno vēlreiz pārskatīt šo nostāju kopsakarā ar zvērināta revidenta ziņojumu.
Tomēr arī pēc Pārbaudes nekādas darbības saistībā ar vēršanos tiesībaizsardzības iestādēs no Administratores puses nav sekojušas. Tostarp Maksātnespējas kontroles dienesta rīcībā nav informācijas, ka Administratore būtu veikusi izvērtējumu par to, vai vēršanās tiesībaizsardzības iestādēs vispār ir vai nav nepieciešama, un par to informējusi kreditorus.
[bookmark: _Hlk105416471]	Izvērtējot Maksātnespējas kontroles dienesta rīcībā esošo informāciju, secināms turpmāk minētais.
[bookmark: _Hlk105758240][4] Par Administratores rīcību, savlaicīgi nepārliecinoties par mantas piederību situācijā, kad pastāvēja pretrunas starp dokumentos ietverto un mutiski sniegto informāciju, secināms turpmāk minētais.
[4.1] Atbilstoši Maksātnespējas likuma 26. panta otrajai daļai, administrators nodrošina efektīvu un likumīgu juridiskās personas maksātnespējas procesa norisi un mērķu sasniegšanu. Pēc parādnieka juridiskās personas maksātnespējas procesa pasludināšanas administratoram ir visas normatīvajos aktos, parādnieka statūtos vai līgumos paredzētās pārvaldes institūciju tiesības, pienākumi un atbildība[footnoteRef:9]. [9:  Maksātnespējas likuma 64. panta pirmās daļas 1. punkts. ] 

Pēc parādnieka juridiskās personas maksātnespējas procesa pasludināšanas administratoram kā uzņēmuma vadītājam[footnoteRef:10] ir pienākums nekavējoties uzsākt parādnieka dokumentu un mantas pilnu inventarizāciju un sastādīt parādnieka bilanci[footnoteRef:11], kā arī nekavējoties ņemt savā pārvaldījumā visu parādnieka mantu, kā arī parādnieka valdījumā vai turējumā esošo trešajām personām piederošo mantu[footnoteRef:12]. [10:  Grāmatvedības likuma 1. panta pirmās daļas 10. punkta j) apakšpunkts.]  [11:  Maksātnespējas likuma 65. panta 2. punkts.]  [12:  Maksātnespējas likuma 65. panta 4  punkts] 

Parādnieka dokumentu un mantas pilna inventarizācija ir viens no administratora pamatpienākumiem, kura izpilde uzsākama nekavējoties pēc juridiskās personas maksātnespējas procesa pasludināšanas, un šī pienākuma izpilde nevar tikt uzskatīta par formālu darbību. Administratoram ir jāveic visas objektīvi nepieciešamās darbības, kas ļauj iegūt pierādījumus par parādnieka mantisko stāvokli, tā izmaiņām un izmaiņu cēloņiem. Tādējādi nav šaubu, ka mantas apzināšana, inventarizācija un pārņemšana ir viens no sākotnēji izpildāmiem pienākumiem, no kura izpildes rūpības un apjoma būs atkarīga turpmākā procesa norise, tostarp, iespējas atgūt vai pārdot mantu, celt prasības pret parādnieka pārvaldes institūciju locekļiem u. tml.
Parādnieka mantas apzināšana ietver administratora pienākumu izvērtēt visu tā rīcībā esošo informāciju, kas var liecināt par parādnieka mantas sastāvu. Šī informācija ir jāizvērtē vispusīgi un pietiekamā apjomā, lai nerastos šaubas par konkrētās mantas piederību. Ja administratora rīcībā nonāk savstarpēji pretrunīga informācija, no administratora sagaidāms, ka tas veic visas nepieciešamās darbības pierādījumu iegūšanai, lai novērstu šīs pretrunas.
[4.2] Kā izriet no Pārbaudes ietvaros iegūtās informācijas, Administratores rīcībā bija savstarpēji pretrunīga informācija par dārgakmens piederību. Proti, /pers. A/ kreditora prasījuma pamatā esošajā Aizdevuma līgumā bija norādīts, ka dārgakmens pieder Parādniekam, savukārt Parādnieka pārstāvji un kreditora pārstāve mutiski norādīja, ka dārgakmens pieder trešajai personai, par ko Administratores rīcībā nebija objektīvu pierādījumu, kas to apstiprinātu.
Neatkarīgi no tā, ka neviena no procesā iesaistītajām personām nenorādīja uz dārgakmens piederību Parādniekam, tas neatbrīvoja Administratori no pienākuma novērst šaubas, ko radīja mutvārdos sniegtajai informācijai pretrunā esošā rakstveida informācija – Aizdevuma līgums.
Administrators nevar paļauties uz nepārbaudītu informāciju. Līdz ar to paļaušanās uz Parādnieka vai kreditora pārstāvja mutisku apgalvojumu, ka vērtīga manta nepieder Parādniekam, īpaši gadījumā, ja tas ir pretrunā rakstveida pierādījumiem (Aizdevuma līgumam), uzskatāma par būtisku mantas apzināšanas pārkāpumu. Administratoram ir pienākums patstāvīgi pārbaudīt mantas piederību un pārliecināties par faktiskajiem apstākļiem, nevis pieņemt nepārbaudītus apgalvojumus par faktiem.
Aktīvas darbības nolūkā pārliecināties par dārgakmens piederību, proti to, ka tā nav Parādnieka manta, Administratore uzsākusi tikai pēc atkārtotiem Maksātnespējas kontroles dienesta pieprasījumiem, kas ir vienu gadu un deviņus mēnešus pēc tam, kad Administratores rīcībā nonāca sākotnējā informācija par dārgakmens piederību Parādniekam, kas bija pretrunā ar apzināto Parādnieka mantas sastāvu.
Lai gan vēlāk Administratores iegūtā informācija, tostarp, dārgakmens pirkuma līgums, neapstiprināja tā piederību Parādniekam, tas nemaina faktu, ka Administratorei bija pienākums savlaicīgi un vispusīgi pārbaudīt Parādnieka mantas sastāvu. Jo īpaši tas attiecināms uz situāciju, kad dārgakmens nav uzskatāms par klasisku ķīlas priekšmetu, kas no Administratores puses prasa īpašu rūpību un pastiprinātu apstākļu pārbaudi, turklāt gadījumos, kad darījumos iesaistītas ar Parādnieku saistītas personas. 
Ievērojot iepriekš minēto, Administratores rīcībā, savlaicīgi nepārliecinoties par mantas piederību situācijā, kad pastāvēja pretrunas starp dokumentos ietverto un mutiski sniegto informāciju, atzīstams Maksātnespējas likuma 65. panta 2. un 4. punkta pārkāpums.
[5] Par Administratores rīcību, vispusīgi neveicot Parādnieka valdes rīcības izvērtēšanu saistībā ar iespējamu zaudējumu nodarīšanu, secināms turpmāk minētais.
[5.1] Pēc juridiskās personas maksātnespējas procesa pasludināšanas administratoram ir pienākums atgūt debitoru parādus un veikt tiesiskas darbības citas parādnieka mantas atgūšanai[footnoteRef:13], kā arī izvērtēt un celt prasības pret juridiskās personas pārvaldes institūciju locekļiem par viņu nodarīto zaudējumu atlīdzību[footnoteRef:14]. [13:  Maksātnespējas likuma 65. panta 6. punkts.]  [14:  Maksātnespējas likuma 65. panta 8. punkts.] 

Minēto pienākumu izpildei administratoram ir jādarbojas aktīvi, patstāvīgi un bez nepamatotas vilcināšanās, nodrošinot efektīvu un likumīgu maksātnespējas procesa norisi. Nepastāvot objektīviem šķēršļiem, ilgstoša bezdarbība nav pieļaujama, jo tā var apgrūtināt turpmāku rezultatīvu procesa norisi.
Lai nodrošinātu minēto mērķu sasniegšanu, administratoram ir pienākums veikt vispusīgu un objektīvu parādnieka darījumu izvērtējumu, tostarp analizējot to ekonomisko pamatojumu, noslēgšanas apstākļus un ietekmi uz parādnieka mantisko stāvokli un kreditoru interesēm. Jo tikai pienācīgas un pilnvērtīgas minēto pienākumu izpildes rezultātā iespējama parādnieka saistību izpilde un kreditoru prasījumu apmierināšana pēc iespējas lielākā apmērā.
Vienlaikus administratoram ir jāvērtē parādnieka pārvaldes institūciju locekļu rīcības tiesiskums un atbilstība Komerclikuma 169. pantā nostiprinātajam krietna un rūpīga saimnieka standartam. Šāds izvērtējums ietver gan darījumu slēgšanas apstākļu analīzi, gan saistību pieauguma iemeslu un to ietekmes uz parādnieka aktīviem izvērtējumu, ņemot vērā kreditoru interešu aizsardzību. Zaudējumi var izpausties gan kā mantas samazinājums, gan kā saistību pieaugums.
Jāņem vērā, ka "[..] viens no instrumentiem, kā atgūt līdzekļus kreditoru prasījumu segšanai ir zaudējumu piedziņa no valdes locekļiem, ja valdes rīcības dēļ ir samazinājušies sabiedrības līdzekļi, kurus būtu iespējams izmantot kreditoru prasījumu segšanai"[footnoteRef:15]. Līdz ar to zaudējumu piedziņa no valdes locekļiem ir viens no būtiskākajiem instrumentiem kreditoru prasījumu apmierināšanai maksātnespējas procesā. Šāda prasība ir vērsta uz līdzekļu atgūšanu, no kuriem iespējams segt kreditoru prasījumus, un tās savlaicīga izvērtēšana un celšana ir neatņemama administratora pienākumu sastāvdaļa. [15:  Rīgas pilsētas Pārdaugavas tiesas 2022. gada 15. marta lēmuma lietā Nr. C68348519.] 

Turklāt administratora pienākums izvērtēt valdes locekļu rīcību īstenojams, ievērojot Maksātnespējas likumā nostiprinātos procesa efektivitātes un atklātības principus[footnoteRef:16]. [16:  Maksātnespējas likuma 6. panta 5. un 7. punkts.] 

Šā pienākuma savlaicīga neizpilde ir vērtējama kā būtisks maksātnespējas procesa efektivitātes apdraudējums, jo administratoram ir jādarbojas aktīvi, patstāvīgi un jānodrošina efektīva un likumīga maksātnespējas procesa norise, kas vērsta uz maksātnespējas procesa mērķu sasniegšanu.[footnoteRef:17] [17:  Rīgas pilsētas Latgales priekšpilsētas tiesas 2018. gada 7. maija lēmumu lietā Nr. C29312218.] 

[5.2] No Pārbaudes ietvaros iegūtās informācijas izriet, ka Administratore prasību pret Parādnieka valdes locekļiem par zaudējumu piedziņu saistībā ar aizdevumiem ar Parādnieku saistītajiem Polijas un Luksemburgas uzņēmumiem un maksājumu platformā /"Nosaukums D"/ ieguldītajiem līdzekļiem cēlusi vien 2026. gada 17. martā.
Lai gan atzīstams, ka prasības celšanas pamatā nepieciešamais izvērtējums var būt apjomīgs un laikietilpīgs, tomēr konkrētajā gadījumā konstatējama Administratores nepamatota vilcināšanās, par ko liecina turpmāk minētais.
Administratore Parādnieka izsniegtos aizdevumus saistītajiem uzņēmumiem bija konstatējusi vismaz pusotru gadu pirms šīs prasības celšanas. Par minēto liecina Polijas uzņēmumam /Nosaukums B/ un Luksemburgas uzņēmumam /Nosaukums E/ 2024. gada 16. augustā nosūtītās pretenzijas. Lai gan jāņem vērā, ka Administratore saistībā ar debitoru parādiem sākotnēji bija paredzējusi citu iespējamo risinājumu, proti, cesiju, ko neīstenoja kreditoru iebildumu dēļ, tomēr arī kopš šo kreditoru iebildumu saņemšanas 2025. gada jūlijā, līdz prasības celšanai pagāja vairāk kā septiņi mēneši.
Būtiski, ka Administratore sākotnēji vairākkārt norādīja, ka ir izvērtējusi Parādnieka valdes locekļu rīcību un nesaskata pamatu vērsties tiesā ar prasības pieteikumu par zaudējumu piedziņu, tomēr pēc Maksātnespējas kontroles dienesta kā uzraugošās institūcijas Pārbaudes veikšanas Administratore veica atkārtotu izvērtējumu, kā rezultātā tomēr konstatēja pamatu vērsties ar prasību tiesā. Vienlaikus nav konstatējami jauni būtiski apstākļi, kas objektīvi pamatotu šādu viedokļa maiņu. Tas savukārt rada pamatotas šaubas par sākotnējā izvērtējuma pilnīgumu un pietiekamību, kā arī liecina, ka sākotnēji Administratore nav pietiekami rūpīgi izvērtējusi visus būtiskos faktiskos un tiesiskos apstākļus.
Lai gan Administratore prasības celšanas pamatojumam izmantojusi arī zvērināta revidenta ziņojumu, tomēr nav konstatējams, ka zvērināta revidenta ziņojumā būtu konstatēti, un, attiecīgi, prasības pieteikumā ietverti jauni fakti, kas nebija un nevarēja būt agrāk zināmi Administratorei neatkarīgi no zvērināta revidenta ziņojuma. Tieši pretēji, prasības pieteikumā Administratore norādījusi, ka revidents apstiprina Parādnieka grāmatvedībā iegrāmatotos debitoru parādus un maksājumu platformas /"Nosaukums D"/ bilances vērtību veidojošas pozīcijas. Līdz ar to secināms, ka zvērināta revidenta ziņojums galvenokārt apstiprina Parādnieka grāmatvedībā uzskaitītos datus, un tas nevar aizvietot administratora pienākumu patstāvīgi veikt vispusīgu izvērtējumu. Jo tieši administrators kā maksātnespējas procesa vadītājs un virzītājs ir tas, kurš pieņem lēmumus un izvērtē parādnieka rīcību, tostarp saistībā ar zaudējumu konstatēšanu. Tāpat apstāklis, ka precīzs zaudējumu apmērs saistībā ar maksājumu platformu tiks noteikts vēlāk, pēc tās atsavināšanas, pats par sevi neattaisno Administratores bezdarbību, jo administratoram ir pienākums savlaicīgi konstatēt iespējamos zaudējumus un nepieciešamības gadījumā precizēt to apmēru tiesvedības procesā.
Turklāt no Maksātnespējas kontroles dienesta rīcībā esošās informācijas izriet, ka Administratore sākotnēji, norādot, ka nesaskata pamatu prasības celšanai, nav sniegusi konkrētu un pārbaudāmu pamatojumu šādam lēmumam necelt prasību pret Parādnieka valdes locekļiem, pastāvot apstākļiem, kas pirmšķietami norāda uz zaudējumu nodarīšanu. Šāds pamatojums ir būtisks, lai pārliecinātos par pienācīgu un vispusīgu izvērtējuma veikšanu. Par minēto liecina arī tiesu prakse, piemēram: "No Maksātnespējas likuma 26. panta trešās daļas 2. un 5. punkta izriet administratores pienākums sniegt arī izvērtējumu apstākļiem, kas bijuši par pamatu neceļot prasību pret katru no parādnieka pārvaldes institūciju locekļiem par nodarītajiem zaudējumiem. Ja administratore attiecīgu izvērtējamu nesniedz, tad ne Maksātnespējas kontroles dienests, ne arī tiesa nevar pārliecināties, ka tāds ir veikts."[footnoteRef:18] [18:  Rīgas pilsētas Vidzemes priekšpilsētas tiesas 2021. gada 7. janvāra spriedums lietā Nr. C30814520.] 

No Maksātnespējas kontroles dienesta rīcībā esošās informācijas izriet, ka Administratore sākotnēji nesaskatīja pamatu vērsties pret Parādnieka valdes locekļiem, savukārt prasības celšanas brīdī nav konstatējami jauni apstākļi, kas objektīvi pamatotu šādu viedokļa maiņu. Lai gan viedokļa maiņa pati par sevi nav uzskatāma par pārkāpumu, konkrētajā gadījumā jāņem vērā, ka prasība celta tikai pēc Maksātnespējas kontroles dienesta Pārbaudes un zvērināta revidenta ziņojuma saņemšanas, lai gan prasības pamatā esošie fakti Administratorei bija zināmi jau iepriekš. Minētais, kopsakarā ar Administratores nekonsekvento nostāju, liecina, ka savlaicīgs un vispusīgs Parādnieka valdes rīcības izvērtējums nav veikts.
Vēršam uzmanību, ka "savlaicīgas un pilnvērtīgas visu parādnieka darījumu izvērtēšanas novilcināšana rada risku, ka iespējamā naudas līdzekļu atgūšana no parādnieka darījuma partneriem vai pārvaldes institūciju locekļiem varētu kļūt apgrūtināta vai pat neiespējama".[footnoteRef:19] [19:  Rīgas pilsētas Latgales priekšpilsētas tiesas 2022. gada 7. februāra lēmums lietā Nr. C29506721.] 

Ievērojot iepriekš minēto, Administratores rīcībā, vispusīgi un ilgstoši neveicot Parādnieka valdes rīcības izvērtēšanu, atzīstams Maksātnespējas likuma 65. panta 6. un 8. punkta, kā arī 6. panta 5. un 7. punktā nostiprināto procesa efektivitātes un atklātības principu pārkāpums.
[6] Par Administratores rīcību, vispusīgi un savlaicīgi neizvērtējot Parādnieka valdes rīcību saistībā ar iespējamu novešanu līdz maksātnespējai, secināms turpmāk minētais.
[6.1] Maksātnespējas likuma 26. panta trešās daļas 8. punkts paredz maksātnespējas procesa administratora pienākumu sniegt tiesībaizsardzības institūcijām ziņojumus un materiālus par juridiskās personas maksātnespējas procesā atklātajiem faktiem, kuri var būt par pamatu kriminālprocesa uzsākšanai.
Būtiski, ka minētā norma neparedz maksātnespējas procesa administratoram tiesības vērtēt minētā pienākuma izpildes lietderību, bet gan noteic imperatīvu pienākumu veikt konkrētu darbību, tādējādi uzsverot tā būtisko nozīmi, iespējams, vainīgo personu atbildības noteikšanā. Turklāt, kā norādījis Augstākās tiesas Senāts savā 2021. gada 26. aprīļa lēmumā lietā Nr. SPC-6/2021, "ja [..] administrators saskatījis iespējamas noziedzīga nodarījuma pazīmes parādnieka pārstāvja rīcībā, administratoram ir pienākums patstāvīgi izvērtēt visu savā rīcībā esošo informāciju un pēc savas iniciatīvas vērsties tiesībaizsardzības institūcijās [..]". 
Ievērojot minēto, konstatējot reālas iespējas pastāvēšanu, ka noticis noziedzīgs nodarījums[footnoteRef:20], vai ziņas, kas satur informāciju par iespējamu notikušu noziedzīgu nodarījumu[footnoteRef:21], administratoram ir pienākums vērsties tiesībaizsardzības institūcijās, tādējādi izpildot Maksātnespējas likuma 26. panta trešās daļas 8. punktā nostiprināto pienākumu informēt tiesībaizsardzības institūcijas par faktiem, kuri var būt par pamatu kriminālprocesa uzsākšanai. [20:  Kriminālprocesa likuma 370. panta pirmā daļa.]  [21:  Kriminālprocesa likuma 370. panta otrā daļa.] 

"Lai gan parādnieka pārstāvja rīcības tiesiskuma izvērtēšana un juridiskā kvalifikācija atbilstoši Krimināllikumā paredzēto noziedzīgo nodarījumu sastāvu pazīmēm ietilpst Valsts policijas kompetencē, darījumu sākotnējā izvērtēšana un ziņojuma sagatavošana ir uzlikta par maksātnespējas procesa administratora pienākumu, un šis pienākums veicams ar krietna un apzinīga saimnieka rūpību, lai saprātīgam vērotājam no malas nerastos šaubas par maksātnespējas procesa administratora godprātību šī pienākuma izpildē".[footnoteRef:22]  [22:  Latvijas Republikas Senāta Civillietu departamenta 2021. gada 26. aprīļa lēmums lietā Nr. C30412620, SPC‑6/2021.] 

Turklāt ir svarīgi, lai ziņojumu un informācijas sniegšana tiesībaizsardzības institūcijām tiktu veikta savlaicīgi, jo novēlotas rīcības gadījumā pastāv kriminālatbildības noilguma iestāšanās risks. Tāpat novēlotas kriminālatbildības piemērošanas gadījumā, parādnieka pārstāvim apzinoties savas rīcības prettiesiskumu, vēlāk naudas līdzekļu piedziņa kriminālprocesa ietvaros var kļūt apgrūtinoša vai neiespējama.
[6.2] No Maksātnespējas kontroles dienesta rīcībā esošās informācijas izriet, ka, lai gan kreditori – /pers. A/ un /Nosaukums G/, jau 2025. gada jūlija iebildumos lūdza Administratori izvērtēt Parādnieka pārstāvju rīcību arī no potenciālā krimināltiesiskā aspekta, tomēr nekādas darbības saistībā ar vēršanos tiesībaizsardzības iestādēs no Administratores puses nav sekojušas. Proti, Administratore līdz pat šī lēmuma sagatavošanas brīdim nav nedz vērsusies tiesībaizsardzības iestādēs, nedz informējusi kreditorus par saviem apsvērumiem, kāpēc viņas ieskatā šādai rīcībai nav pamata.
Vienlaikus apstāklis, ka Administratore ir cēlusi civiltiesisku prasību par zaudējumu piedziņu, neizslēdz pienākumu vērtēt iespējamu krimināltiesisku atbildību. Ņemot vērā, ka Parādnieka līdzekļi izsniegti saistītajiem uzņēmumiem lielā apmērā un, iespējams, neatbilstoši aizdevuma mērķim[footnoteRef:23], pastāv pamats izvērtēt šo darbību atbilstību noziedzīga nodarījuma pazīmēm, tostarp saistībā ar iespējamu uzņēmuma novešanu līdz maksātnespējai. [23:  Zvērināta revidenta ziņojumā norādīts, ka daļa no /pers. A/ aizdevuma izmantota Parādnieka aizdevumu izsniegšanai debitoriem – /Nosaukums E/ – 350 000 euro un /Nosaukums B/ – 1 152 590,25 euro, tai skaitā šai periodā papildus aizdevumu veidā izsniegti 33 090,25 euro (kļūda, jo jābūt 43 090,25 euro – Maksātnespējas kontroles dienesta piezīme) debitoram /Nosaukums B/, kas neatbilst /pers. A/ aizdevuma mērķiem. Šajā ziņojumā norādīts, ka Parādnieka aizdevumu izsniegšana debitoriem līgumos neatrunā specifiskos mērķus, kuri būtu saskaņoti ar /pers. A/ aizdevuma mērķiem Parādniekam.] 

Maksātnespējas kontroles dienesta rīcībā nav informācijas, kādu objektīvu iemeslu dēļ Administratore gandrīz divu gada laikā kopš Parādnieka maksātnespējas procesa pasludināšanas nav veikusi attiecīgu izvērtējumu un nepieciešamības gadījumā vērsusies tiesībaizsardzības institūcijās, norādot uz apstākļiem, kuri var būt par pamatu kriminālprocesa uzsākšanai.
Ievērojot iepriekš minēto, Administratores rīcībā, vispusīgi un ilgstoši neizvērtējot Parādnieka valdes rīcību attiecībā uz iespējamu novešanu līdz maksātnespējai, atzīstams Maksātnespējas likuma 26. panta trešās daļas 8. punkta pārkāpums.
Administratorei uzliekams tiesiskais pienākums izvērtēt nepieciešamību vērsties tiesībaizsardzības iestādēs saistībā ar Parādnieka valdes iespējamo krimināltiesisko atbildību un, atkarībā no izvērtējuma, veikt turpmāk nepieciešamās darbības, tostarp informējot Parādnieka kreditorus, ja minēto ziņu izpaušana nekaitēs kriminālprocesa norisei.
[7] Izvērtējot iepriekš izklāstīto un pamatojoties uz norādītajām tiesību normām, kā arī Maksātnespējas likuma 174.1 panta 1. punktu, 174.2 panta pirmās daļas 7. punktu un 175. panta pirmās daļas 2. punktu,

NOLĒMU:

1. [bookmark: _Hlk5192456]Atzīt, ka maksātnespējas procesa administratore /Administrators/, /amata apliecības numurs/, /SIA "Nosaukums A"/, /reģistrācijas numurs/, maksātnespējas procesā:
1) savlaicīgi nepārliecinoties par mantas piederību situācijā, kad pastāvēja pretrunas starp dokumentos ietverto un mutiski sniegto informāciju, nav ievērojusi Maksātnespējas likuma 65. panta 2. un 4. punktu;
2) vispusīgi un ilgstoši neveicot /SIA "Nosaukums A"/, /reģistrācijas numurs/,  valdes rīcības izvērtēšanu, nav ievērojusi Maksātnespējas likuma 65. panta 6. un 8. punktu, kā arī 6. panta 5. un 7. punktu;
3) vispusīgi un ilgstoši neizvērtējot /SIA "Nosaukums A"/, /reģistrācijas numurs/, rīcību attiecībā uz iespējamu novešanu līdz maksātnespējai, nav ievērojusi Maksātnespējas likuma 26. panta trešās daļas 8. punktu.
2. Uzlikt maksātnespējas procesa administratorei /Administrators/, /amata apliecības numurs/, /SIA "Nosaukums A"/, /reģistrācijas numurs/, maksātnespējas procesā tiesisko pienākumu līdz 2026. gada 5. jūnijam:
1) [bookmark: _Hlk169488648]izvērtēt nepieciešamību vērsties tiesībaizsardzības iestādēs saistībā ar /SIA "Nosaukums A"/, /reģistrācijas numurs/, iepriekšējās izpildinstitūcijas iespējamo krimināltiesisko atbildību un, atkarībā no izvērtējuma, veikt turpmāk nepieciešamās darbības, tostarp informējot kreditorus, ja minēto ziņu izpaušana nekaitēs kriminālprocesa norisei;
2) iesniegt Maksātnespējas kontroles dienestā informāciju par iepriekš norādītā tiesiskā pienākuma izpildi, pievienojot pamatojošus dokumentus.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur Maksātnespējas kontroles dienesta lēmuma darbību.


Direktora p.i.                                                                                                                                                  Baiba Banga

